Interlopul Raşpa a fost agresat, joi, 16 mai 2024, de mai mulţi deţinuţi în Penitenciarul Ploieşti. Conflictul a pornit, se pare, de la un meci de tenis.
„La data de 16 mai a.c., în jurul orei 15,00, poliţiştii din cadrul Secţiei nr.3 de Poliţie Ploieşti au fost sesizaţi despre faptul că în incinta unui penitenciar din municipiul Ploieşti un deţinut ar fi fost agresat de alţi deţinuţi. În baza sesizării, poliţiştii s-au deplasat la faţa locului, stabilindu-se faptul că în urma unui conflict verbal, spontan, privind un meci de tenis dintre deţinuţi, un bărbat de 28 de ani ar fi lovit în zona capului un alt bărbat, de 38 de ani”, informează Inspectoratul Judeţean de Poliţie (IJP) Prahova.
Surse judiciare au precizat, pentru Agerpres, că persoana agresată este cunoscutul interlop Raşpa.
„Persoana vătămată a refuzat transportarea la spital, acordându-i-se îngrijiri medicale la faţa locului. De asemenea, aceasta nu doreşte să formuleze plângere cu privire la cele întâmplate”, mai arată IJP.
În cauză, cercetările sunt continuate de poliţişti în cadrul unui dosar penal deschis sub aspectul săvârşirii infracţiunii de lovire sau alte violenţe.